ET Euroopa Liidu Teataja C 283/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2011/C 283/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„BERENJENA DE ALMAGRO”

EÜ nr: ES-PGI-0105-0011-23.09.2009

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — Toote kirjeldus — Geograafiline piirkond — Päritolutõend —  Tootmismeetod — Seos piirkonnaga —  Märgistus —  Riiklikud nõuded — Muu (kontrolliasutus)

2. Muudatus(t)e liik:

— Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Tooraine määratlust on laiendatud. Varem oli määratletud üksnes kasutatav liik, käesoleva muudatusega määratletakse ka sort. Kaitstud geograafilise tähisega „Berenjena de Almagro” võib seega tähistada üksnes liiki Solanum Melongena L. ja sorti „Dealmagro” kuuluvaid baklažaane e. pommusid, kuna nimetatud uut sorti tunnustatakse geograafilise tootmispiirkonna kohaliku sordina.

Kõnealune uus sort on kantud Hispaania keskkonna-, maaelu- ja merendusministeeriumi hallatavasse kaubanduslike sortide registrisse registrinumbriga 20060251 ja nime „Dealmagro” all, mis viitab nii toote traditsioonilisele tootmispiirkonnale kui ka nimetusele, mida kasutatakse asjaomase pommu kohta kohalikul/üldisel tasandil. Nimetatud sordi kohta saab teavet Hispaania sordiametist.

Kui toote kirjeldusse lisatakse üksnes nimetatud kohalik sort, on võimalik kaitstud geograafilise tähisega pommut „Berenjena de Almagro” täpsemini kirjeldada ja muudest pommusortidest paremini eristada.

Nii keemilise koostise eripärade kui ka sordi „Dealmagro” omaduste kirjeldusi on kohandatud vastavalt uuele analüüsitehnikale.

3.2. Geograafiline piirkond:

Määratletud piirkond: Kuna kohalik sort „Dealmagro” on hästi kohanenud nimetatud geograafilise piirkonna oludega ja kuna kaitstud geograafilise tähisega pommu „Berenjena de Almagro” järele on suur nõudlus, kasvatatakse sorti nüüd ka sellistes omavalitsusüksustes, mis ei kuulu nimetatud toote tootmispiirkonda.

Üks neist omavalitsusüksustest, kus on ammustest aegadest peale nimetatud kohalikku pommusorti viljeldud, on Campo de Calatrava piirkonda kuuluv omavalitsusüksus Viso del Marqués. Viso del Marqués piirneb põhjas Granátula de Calatravaga ja läänes Calzada de Calatravaga, mis on kaks kaitstud geograafilise tähisega pommu „Berenjena de Almagro” tootmispiirkonda kuuluvat omavalitsusüksust.

Uuringute kohaselt on omavalitsusüksusel Viso del Marqués mitu seost kaitstud geograafilise tähisega pommu „Berenjena de Almagro” geograafilise tootmispiirkonnaga:

— ajalooline seos: nii omavalitsusüksuses Viso del Marqués kui ka muudes piirkondades on pommusid kasvatatud juba ammustest aegadest;

— looduslik seos: peamine viljeldav pommusort on nimetatud piirkonna kohalik sort „Dealmagro”;

— orograafiline seos: omavalitsusüksuse põhjaosa on mõõduka kõrgusega (ligikaudu 650 m), sarnanedes geograafilisele tootmispiirkonnale;

— hüdrograafiline seos: omavalitsusüksuse aladel on kaks valgala, Guadiana ja Guadalquiviri valgalad, mille hüdrogeoloogilisi ressursse kasutatakse põldude kastmiseks samuti nagu geograafilises tootmispiirkonnas;

— klimaatiline seos: kontinentaalne vahemereline kliima, mida iseloomustavad külmad talved ja soojad suved, mil õhutemperatuur tõuseb aeg-ajalt kuni 40 °C-ni; aastane sademete hulk jääb vahemikku 400–600 mm, kusjuures peamiselt esineb sademeid talvel ja kevadel ning suved on pikad ja kuivad.

Nimetatud põhjustel leitakse, et kaitstud geograafilise tähisega pommude „Berenjena de Almagro” tootmispiirkond peaks hõlmama ka omavalitsusüksust Viso del Marqués.

3.3. Päritolutõend:

Viljeldav sort peab olema kohalik sort „Dealmagro”, kuna see on kantud Hispaania keskkonna-, maaelu- ja merendusministeeriumi hallatavasse kaubanduslike sortide ametlikku registrisse.

3.4. Kontrolliasutus:

Kooskõlas määruse (EÜ) nr 510/2006 artikliga 11 on Castilla-La Mancha autonoomse piirkonna ametiasutused otsustanud, et kaitstud päritolunimetuste ja kaitstud geograafiliste tähiste spetsifikaate kontrollivad üks või mitu määruse (EÜ) nr 882/2004 artikli 2 kohast kontrolliasutust, kes tegutsevad toodete sertifitseerimisega. Seega määratakse KGTga pommu „Berenjena de Almagro” kontrolliasutuseks sertifitseerimisasutus servicios de inspección y certificación, S.L. (SIC), kuna see vastab nõuetele, mis on ette nähtud Euroopa standardiga EN 45011 „Üldnõuded toote sertifitseerimisasutustele”, ning lisaks on Castilla-La Mancha autonoomne piirkond sellele loa andnud.

KOONDDOKUMENT

NÕUKOGU MÄÄRUS (EÜ) nr 510/2006

„BERENJENA DE ALMAGRO”

EÜ nr: ES-PGI-0105-0011-23.09.2009

KGT ( X ) KPN ( )

1. Nimetus:

„Berenjena de Almagro”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

„Berenjena de Almagro” on rikkumata, puhas ja terve liiki Solanum Melongena L. ja sorti „Dealmagro” kuuluv baklažaan e. pommu, mis on läbinud traditsioonilise konserveerimisprotsessi. Protsess koosneb keetmisest, maitsestamisest, laagerdumisest ja sellele järgnevast pakendamisest.

Konservi valmistamisprotsess algab vilja 5–20-minutilise keetmisega. Kui viljad on keedetud, pannakse need sobivatesse anumatesse laagerduma, lisatakse marinaad ning jäetakse sinna 4–15 päevaks.

Marinaad sisaldab äädikat, taimeõli, soola, köömneid, küüslauku, paprikapulbrit ja vett.

Pakendatud toodet võib turustada järgmises neljas variandis: marinaadis, täidetud, loodusliku paprika või paprikapastaga maitsestatud terve või viilutatud pommu.

Pommud pakendatakse pärast laagerdumisprotsessi töötlemispaigas.

3.3. Tooraine (üksnes töödeldud toodete puhul):

Kohalikku sorti „Dealmagro” kuuluvad pommud Solanum Melongena L.. Pommu on lihav vili, mis võib olla ümar, piklik või pirnikujuline ning värvilt roheline, purpurpunane, lilla, tumedatähniline jne. Vilja katavad suures osas helerohelised tupplehed, katmata osa muutub lillaks.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Pommu tootmine, töötlemine ja pakendamine peavad toimuma määratletud geograafilises piirkonnas.

Töötlemisprotsessis viljad keedetakse ja laagerdatakse alati kohe pärast keetmist. Veel soojad pommud pannakse marinaadi, kus toote ja kliimatingimuste koosmõju käivitab loodusliku ja spontaanse piimhappekäärimise, mille tulemusena muutub keedetud pommu „Berenjena de Almagro” nime all tuntud iseloomuliku värvi, tekstuuri ja maitsega tooteks.

3.6. Erieeskirjad viilutamise, riivimise, pakendamise jm kohta:

Pakendamine toimub töötlemispiirkonnas. Pärast 4–15 päeva kestvat laagerdumisprotsessi ja selleks et pommud saaksid tootele „Berenjena de Almagro” iseloomuliku maitse, pakendatakse pommud töötlemispaigas. Pommud pakendatakse konservikarpidesse, klaaspurkidesse või muudesse toiduainete pakendamiseks ettenähtud anumatesse.

3.7. Erieeskirjad märgistamise kohta:

Kaubanduslikul märgisel peab olema esitatud tähistus: Indicación geográfica protegida „Berenjena de Almagro” (kaitstud geograafiline tähis „Berenjena de Almagro”).

Tarbimiseks ettenähtud toode on varustatud ka kontrolliasutuse nummerdatud ja väljastatud lisamärgistusega, mis kinnitatakse töötlemisettevõttes nii, et seda ei oleks võimalik uuesti kasutada.

4. Geograafilise piirkonna täpne määratlus:

Tootmise, töötlemise ja pakendamise geograafiline piirkond koosneb järgmistest omavalitsusüksustest:

Aldea del rey, Almagro, Bolaños de Calatrava, Calzada de Calatrava, Granátula de Calatrava, Valenzuela de Calatrava ja Viso del Marques, mis kuuluvad kõik Ciudad Reali provintsi.

5. Seos geograafilise piirkonnaga:

5.1. Geograafilise piirkonna eripära:

Piirkonnas on lupja ja savi sisaldav kuiv savipinnas, millel on setteline iseloom ja mille pealmine kiht on vähese orgaanilise aine sisaldusega erkpunane kõdupinnas. Alumises kihis leidub kaltsiumkarbonaadikogumeid, mis on sageli kõvastunud.

Piirkonna kliima on kontinentaalne, st äärmustesse laskuv ja suurte kõikumistega: talved on väga karmid ja suved soojad, mil õhutemperatuur võib ulatuda 40 °C-ni.

Piirkonna aastane keskmine sademete hulk on 430 mm. Peamiselt sajab sügisel (26 %), talvel (32 %) ja kevadel (30 %). Suved on pikad ja kuivad.

Pommusid on viljeldud juba ammustest aegadest peale. Piirkonna kohalik sort, mis on registreeritud nimega „Dealmagro”, on sündinud geograafilise piirkonna eripäraga kohandumise ja ise oma seemneid paljundavate põllumajandustootjate tehtud geneetilise valiku kaudu.

5.2. Toote eripära:

Pommu „Berenjena de Almagro” on ainulaadne toode nii sordi kui ka tootmissüsteemi poolest.

Pommud on tootmispiirkonna kohalikust sordist „Dealmagro”.

Tegemist on kohaliku/endeemilise sordiga, mille geograafilise tootmispiirkonna põllumajandustootjad on aastate jooksul geneetiliselt välja valinud. Geneetiline valik põhineb sellel, kuidas sort on kohanenud piirkonna pinnase- ja kliimatingimustega (viljelemine ja saagikus), ning organoleptilistel omadustel, mida nimetatud toote tarbijad on aastate jooksul soovinud. Lõpptoode on kogu maailmas ainulaadne. See on sort, mida viljeldakse ja töödeldakse üksnes nimetatud piirkonnas.

Pommu on lihav vili, millel võib olla mitmesugune kuju ning mis on värvilt roheline, purpurpunane, lilla, tumedatähniline jne. Vilja katavad suures osas helerohelised tupplehed, katmata osa muutub lillaks.

Eripärane töötlemissüsteem on järgmine: kõigepealt keedetakse vilju 5–20 minutit, pärast keetmist pannakse need sobivatesse anumatesse laagerduma, lisatakse marinaad (äädikas, taimeõli, sool, köömned, küüslauk, paprikapulber ja vesi), hoitakse niiviisi 4–15 päeva ning pärast laagerdumisperioodi lõppu pakendatakse.

Keemiline koostis on järgmine:

— kcal 100 g kohta < 32;

— taimerasv < 1,5 %;

— pH < 4,5;

— äädikhape < 15 g/kg;

— naatrium (%) < 0,6.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Sort „Dealmagro” kuulub pommu alamliiki Solanum Melongena var. esculentum ja sordirühma „Depressum” väikeste ja kääbuspommude hulka. See on endeemiline kohalik sort, mis on täielikult kohandunud tootmispiirkonna geograafilise keskkonnaga.

Tarbijad on nimetatud sordi omaks võtnud ja nõuavad selle kasutamist, kuna just see sort on kohandunud piirkonnas kasutatava eripärase tootmisviisiga, mis on aastasadade jooksul ja traditsiooniliste retseptide kohaseid keetmis- ja laagerdumisaegu järgides võimaldanud valida nimelt sordi „Dealmagro”, et saada töödeldud lõpptoode „Berenjena de Almagro”, mis on maailmas ainulaadne.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

http://docm.jccm.es/portaldocm/descargarArchivo.do?ruta=2010/10/20/pdf/2010_17414.pdf&tipo=rutaDocm

(1) ELT L 93, 31.3.2006, lk 12.